钦定古今图书集成/明伦汇编/氏族典/第035卷 > 《廖用贤尚友录》 > 龚原
## 钦定古今图书集成/明伦汇编/氏族典/第035卷 > 《廖用贤尚友录》 > 龚原

按《宋史龚原传》：“原字深之，处州遂昌人。少师王安石，
进士高第，元丰中，为国子直讲。哲宗即位，为国子丞、
太常博士，加秘阁校理，充徐王府记室，出为两浙转
运判官。绍圣初，召拜国子司业，旋兼侍讲，迁秘书少
监，起居舍人，权工部侍郎，以集贤殿修撰知润州。徽
宗初，入为秘书监，进给事中。时朝论谓帝为哲宗服”
当为齐衰期，原曰：“三年之丧，自天子达于庶人，一也。”
主议者斥其妄，黜知南康军，改寿州，俄用三年之制。
乃复修撰、知扬州。还朝，历兵、工部二侍郎，除宝文阁
待制、知庐州。陈瓘击蔡京，原与瓘善，或谓原实使之，
夺职居和州。起为亳州，命下而卒，年六十七。